  Туспуктэм: Константин Вознесенских Наталия Сильвестрова Ижысь Шор карлудысь крезьгуро фонтанэз толысь потэмез бере эскерыны кутскизы. Сое куартолэзь праздникъёслы, омырын +5 градус но шунытгес куазь дыръя, лэзыны малпало. Со сярысь кар администрацилэн пресс-службаез ивортӥз. Ӧнерчиос асэрказ ужась механизмъёсты но электроезъёсты чаклало, насосъёслэсь ужамзэс эскеро. Фонтанын 61 насос ужа, котькудзэ ӧнерчиос киын сэртто, векчи жаглэсь сузяло. Бӧрысь фонтанэз кырласянь утялтозы. Приямокъёсты миськозы, пазьгиськись вулэсь ӧрзэ чаклась форсункаосты эскерозы. Фонтанлэсь пуш чашазэ сузялозы но тырмытозы. Солэн быдӟалаез 220 кубометр, тырмытон понна тямыс час кулэ. « Уж секыт, соин ик эскерон вылысь фонтанэз оштолэзь пумын лэзёмы » Антон Колчанов, «СПДУ» муниципал предприятиысь производственной участоклэн кивалтӥсез Тодэ вайытом, кылем арын фонтанэз 11-тӥ куартолэзе лэзизы. Тегъёс: Шорплощадь Ижкар Удмуртия  